
Comisia pentru buget, finanţe şi bănci

Bucureşti,    01.06.2004 

Nr. 22/349

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind caracterul definitiv al decontării în sistemele de plăţi şi în sistemele de decontare a operaţiunilor cu instrumente financiare, cu care comisia noastră a fost sesizată în fond cu adresa Biroului Permanent nr. PL.X.330 din 31 mai 2004.

PREŞEDINTE,

Ovidiu Muşetescu 

Comisia pentru buget, finanţe şi bănci

Bucureşti,    01.06.2004 

Nr. 349

RAPORT

asupra proiectului de Lege privind caracterul definitiv al decontării în sistemele de plăţi şi în sistemele de decontare a operaţiunilor cu instrumente financiare

Cu adresa nr. PL.X.330 din 31 mai 2004, Biroul Permanent, conform art.89 şi 107 din Regulamentul Camerei Deputaţilor, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind caracterul definitiv al decontării în sistemele de plăţi şi în sistemele de decontare a operaţiunilor cu instrumente financiare.
La întocmirea raportului s-a avut în vedere avizul Consiliului Legislativ.

La lucrările comisiei au participat 26 deputaţi, din totalul de 27 membri ai comisiei.

Proiectul de Lege, potrivit art. 75 din Constituţia României, republicată, şi art. 86 din  Regulamentul Camerei Deputaţilor, este de competenţa decizională a Camerei Deputaţilor.

Proiectul de Lege a fost adoptat de Senat în şedinţa din data de 24 mai 2004.

Prezentul proiect de Lege preia în legislaţia naţională prevederile Directivei 98/26/CE a Parlamentului European şi a Consiliului din 19 mai 1998, cu scopul de a contribui în viitor la operarea eficientă şi cu costuri reduse a aranjamentelor transfrontaliere de plăţi şi de decontare a operaţiunilor cu instrumente financiare, prin aceasta întărind libertatea de mişcare a capitalului şi libertatea de furnizare a serviciilor în cadrul pieţei unice din cadrul Uniunii Europeane, deziderate pe care România trebuie să le aibă în vedere pentru aderare.

Legea se aplică sistemelor de plăţi şi sistemelor de decontare a operaţiunilor cu instrumente financiare, oricărui participant într-un astfel de sistem precum şi garanţiilor furnizate în legătură cu participarea în sistem sau cu operaţiunile Băncii Naţionale a României şi ale băncilor centrale din statele membre ale Spaţiului Economic European în calitatea acestora de bănci centrale.

In urma examinării proiectului de Lege privind caracterul definitiv al decontării în sistemele de plăţi şi în sistemele de decontare a operaţiunilor cu instrumente financiare, în şedinţa din  01.06.2004, comisia a hotărât, cu unanimitate de voturi, supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.

Prezentul proiect de Lege face parte din categoria legilor ordinare.

PREŞEDINTE,

Ovidiu Muşetescu 
SECRETAR,

Dr. Daniel Ionescu

          Consilieri parlamentari:

          Onete Alexandru

          Bărdiţă Mariana

